b'\n_START_ARTICLE_\nShaul Carmel\n_START_SECTION_\nBiografie\n_START_PARAGRAPH_\nDin partea mamei, Shaul Carmel era urma\xc8\x99ul unei familii de c\xc3\xa2nt\xc4\x83re\xc8\x9bi evrei, bunicul s\xc4\x83u Reb Yosele Shapira fiind cunoscut ca \xe2\x80\x9ehazan\xe2\x80\x9d (cantor).  _NEWLINE_Dup\xc4\x83 ce a absolvit Liceul \xe2\x80\x9eAugust Treboniu Laurian\xe2\x80\x9d din Boto\xc8\x99ani, Shaul a venit la Bucure\xc8\x99ti, unde a studiat la \xc8\x98coala de Literatur\xc4\x83 \xc8\x99i Critic\xc4\x83 Literar\xc4\x83 \xe2\x80\x9eMihai Eminescu\xe2\x80\x9d._NEWLINE_Debutul literar Carmel l-a f\xc4\x83cut \xc3\xaen paginile literare ale ziarului \xe2\x80\x9eClopotul\xe2\x80\x9d din Boto\xc8\x99ani, al lui Scarlat Callimachi. Prima culegere de versuri, \xe2\x80\x9eRaze de soare\xe2\x80\x9d, el a publicat-o \xc3\xaen 1956 \xc3\xaen \xe2\x80\x9eIa\xc8\x99ul literar\xe2\x80\x9d._NEWLINE_\xc3\x8en 1965, fost silit s\xc4\x83 p\xc4\x83r\xc4\x83seasc\xc4\x83 Rom\xc3\xa2nia, \xc8\x99i s-a stabilit \xc3\xaen Israel. A publicat \xc3\xaen toate ziarele \xc8\x99i revistele de limb\xc4\x83 rom\xc3\xa2n\xc4\x83 din Israel. Shaul Carmel a fost vicepre\xc8\x99edinte al Uniunii Asocia\xc8\x9biilor Scriitorilor din Israel timp de 12 ani \xc8\x99i unul din fondatorii \xc8\x99i pre\xc8\x99edinte ai Asocia\xc8\x9biei Scriitorilor Israelieni de Limba Rom\xc3\xa2n\xc4\x83. Poeziile sale au fost traduse \xc3\xaen mai multe limbi: englez\xc4\x83, maghiar\xc4\x83, olandez\xc4\x83, s\xc3\xa2rb\xc4\x83, slovac\xc4\x83, idi\xc8\x99, chinez\xc4\x83. A scris trei antologii traduse \xc3\xaen ebraic\xc4\x83, rus\xc4\x83 \xc8\x99i arab\xc4\x83. \xc3\x8en anul 1985 a scris o pies\xc4\x83 publicata \xc3\xaen ebraic\xc4\x83 sub titlul \xe2\x80\x9eKoh\xc3\xb3 shel arafel\xe2\x80\x9d (Puterea ce\xc8\x9bei). Carmel a fost coautor al volumului de interviuri "Pacea \xc8\x99i-a ucis soldatul", 1996, consacrat memoriei fostului premier israelian I\xc8\x9bhak Rabin. Este unul din cei patru scriitori evrei de origine rom\xc3\xa2n\xc4\x83 din Israel, recunoscu\xc8\x9bi ca scriitori moderni, reprezentativi ai limbii rom\xc3\xa2ne._NEWLINE_Shaul Carmel a tradus \xc3\xaen ebraic\xc4\x83 din poezia rom\xc3\xa2neasc\xc4\x83, de pild\xc4\x83, din versurile lui Eminescu \xc8\x99i Ana Blandiana._NEWLINE_Prin Decretul Nr. 369 din 17 martie 2008, cu ocazia \xc3\xaemplinirii a 70 de ani de via\xc8\x9b\xc4\x83, \xc3\xaen semn de \xc3\xaenalt\xc4\x83 apreciere pentru contribu\xc8\x9bia personal\xc4\x83 la \xc3\xaembog\xc4\x83\xc8\x9birea patrimoniului cultural rom\xc3\xa2nesc \xc8\x99i universal, pre\xc8\x99edintele Rom\xc3\xa2niei i-a conferit lui Shaul Carmel Ordinul Meritul Cultural \xc3\xaen grad de Ofi\xc8\x9ber, Categoria A \xe2\x80\x9eLiteratur\xc4\x83\xe2\x80\x9d._NEWLINE_\xc3\x8en octombrie 2008, Shaul Carmel, pre\xc8\x99edintele Asocia\xc8\x9biei Scriitorilor Israelieni de Limb\xc4\x83 Rom\xc3\xa2n\xc4\x83, i-a trimis \xc3\xaenapoi pre\xc8\x99edintelui Traian B\xc4\x83sescu decora\xc8\x9bia pe care acesta i-o acordase \xc3\xaen martie 2008, dup\xc4\x83 ce \xc8\x99eful statului rom\xc3\xa2n, revenind dintr-o vizit\xc4\x83 \xc3\xaen Siria, a omis numele Israelului, men\xc8\x9bion\xc3\xa2nd \xc3\xaen mod eronat "Palestina" ca pe unul din vecinii Siriei'